Paul Greengard
Paul Greengard var en amerikansk farmakolog og neurobiolog. I 2000 modtog han sammen med Arvid Carlsson og Eric Kandel nobelprisen i fysiologi/medicin.
Greengard var 1961-70 professor i farmakologi ved College of Medicine, New York, 1968-83 professor i farmakologi og psykiatri ved Yale University og fra 1983 chef for Laboratory of Molecular and Cellular Neuroscience ved Rockefeller University, New York.
Greengard udforskede den mekanisme, hvorved hjernens signalstoffer, herunder dopamin, udøver deres virkning i synapserne mellem hjernecellerne, og viste bl.a., at signalstoffet via en receptor aktiverer en række enzymer (proteinkinaser), der påvirker graden af fosforylering og dermed proteinstrukturen. 